NARIADENIE RADY (ES) č. 2117/2005
z 21. decembra 2005,
ktorým sa mení a dopĺňa nariadenie (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Nariadením (ES) č. 384/96 (1) Rada prijala spoločné pravidlá na ochranu pred dumpingovými dovozmi z krajín, ktoré nie sú členmi Európskeho spoločenstva.
(2)
S ohľadom na výrazný pokrok Ukrajiny smerom k vytvoreniu podmienok trhového hospodárstva, ako je uvedené v záveroch zo summitu Ukrajina - Európska únia z 1. decembra 2005, je primerané umožniť ukrajinským vývozcom a výrobcom zavedenie normálnej hodnoty v súlade s ustanoveniami článku 2 ods. 1 až 6 nariadenia (ES) č. 384/96,
PRIJALA TOTO NARIADENIE:
Článok 1
V nariadení (ES) č. 384/96 sa v prvej vete článku 2 ods. 7 písm. b) vypúšťa výraz „Ukrajina“.
Článok 2
Toto nariadenie sa uplatňuje na všetky prešetrovania začaté podľa nariadenia (ES) č. 384/96 po nadobudnutí účinnosti tohto nariadenia buď na základe návrhu na začatie podaného po takomto dátume, alebo z podnetu Komisie.
Článok 3
Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2005